《上袁简斋先生》
清代·席佩兰

慕公名字读公诗，海内人人望见迟。青眼独来幽阁里，缟衣无见浣妆时。

蓬门昨夜文星照，嘉客先期喜鹊知。愿买杭州丝五色，丝丝亲自绣袁丝。

深闺柔翰学涂鸦，重荷先生借齿牙。漫拟刘惔知道蕴，直推徐淑胜秦嘉。

解围敢设青绫障，执贽遥褰绛帐纱。声价自经椽笔定，扫眉笔上也生花。

南极文昌应一身，幸瞻藜杖拜星辰。十年早定千秋业，片语能生四海春。

诗格要烦论伪体，画图何敢秘丰神。愿公参透拈花旨，可是空王座下人。

作者简介：江苏吴县人，字道华，一字韵芬，号浣云，诗人常熟孙原湘妻。亦工诗，为袁枚随园女弟子之冠。有《长真阁稿》。